b"\n_START_ARTICLE_\nBas\xc3\xadlica Em\xc3\xadlia\n_START_SECTION_\nAnteriorment a la seva construcci\xc3\xb3\n_START_PARAGRAPH_\nA la banda nord-est del f\xc3\xb2rum hi havia al segle V aC les tabernae lanienae, que van ser seu de la venda de carn, per\xc3\xb2 van ser substitu\xc3\xafdes a la fi del segle IV aC per unes tabernae argentariae, \xc3\xa9s a dir, un local per a banquers. Era una construcci\xc3\xb3 senzilla de fusta, que estava precedida per maeniana (balcons de fusta). La fa\xc3\xa7ana va estar adornada en diverses ocasions amb els escuts dels enemics ven\xc3\xa7uts. Reconstru\xc3\xafdes despr\xc3\xa9s de la destrucci\xc3\xb3 soferta per un incendi l'any 210 aC, van prendre el nom de noves tabernae, mentre que les de l'extrem oposat, que no va ser afectades pel foc, se les va anomenar veteres tabernae.\n_START_SECTION_\nPrimera fase\n_START_PARAGRAPH_\nEntre els anys 210 aC i 195-191 aC, segons es dedueix d'uns versos de Plaute, es va construir una primera bas\xc3\xadlica al darrere de les tabernae argentariae. Pel que s'observa de les restes que en queden, sembla que estava dividida en quatre naus que estaven pavimentades amb tuf fosc, amb la fa\xc3\xa7ana precedida per un  p\xc3\xb2rtic que donava cap al Forum Piscatorium i al Macellum (per la banda que m\xc3\xa9s endavant seria ocupada pel F\xc3\xb2rum de Nerva. Aquesta no \xc3\xa9s per\xc3\xb2, la bas\xc3\xadlica que Titus livi va esmentar, constru\xc3\xafda per Cat\xc3\xb3 Censor\xc3\xad el 184 aC., ja que aquella va ser constru\xc3\xafda al segle III._NEWLINE_Aquesta primera bas\xc3\xadlica va rebre el nom de Atrium regium (la traducci\xc3\xb3 llatina de \xce\xb1\xe1\xbd\x90\xce\xbb\xce\xae \xce\xb2\xce\xb1\xcf\x83\xce\xb9\xce\xbb\xce\xb9\xce\xba\xce\xae,(auli basilik\xc3\xa9, \xc2\xabtribunal reial\xc2\xbb), la construcci\xc3\xb3 hel\xc2\xb7len\xc3\xadstica en la qual el rei (basileus) administrava la just\xc3\xadcia. Era un edifici situat entre el mercat del peix i la Via Sacra, la construcci\xc3\xb3 del qual era atribu\xc3\xafda a la voluntat del rei Numa Pompili. Aquesta atribuci\xc3\xb3 llegend\xc3\xa0ria amagava l'aut\xc3\xa8ntica arrel grega de la bas\xc3\xadlica, que s'havia constru\xc3\xaft per iniciativa de la fam\xc3\xadlia Em\xc3\xadlia, destinada a ser un s\xc3\xadmbol tangible del seu poder i riquesa.Un membre d'aquesta fam\xc3\xadlia, Marc Emili L\xc3\xa8pid, censor de l'any 179, fou encarregat pel Senat de la protecci\xc3\xb3 del rei d'Egipte Ptolemeu V Ep\xc3\xadfanes el 201-200 aC. Durant la seva missi\xc3\xb3 a Alexandria va tenir l'oportunitat de comprovar l'efic\xc3\xa0cia de les grans sales hip\xc3\xb2stiles en qu\xc3\xa8 els monarques hel\xc2\xb7len\xc3\xadstics feien demostraci\xc3\xb3 p\xc3\xbablica del seu poder i aix\xc3\xb2 el devia inspirar per fer el mateix a Roma.\n_START_SECTION_\nSegona fase\n_START_PARAGRAPH_\nEl 179 aC el censor Marc Fulvi Nob\xc3\xadlior I va encomanar l'inici de les obres i a la seva mort van ser completades pel seu company Marc Emili L\xc3\xa8pid; \xc3\xa9s per aix\xc3\xb2 que en un principi se la va anomenar basilica Fulvia, per\xc3\xb2 a causa de les moltes restauracions i millores costejades per la gens Em\xc3\xadlia (el 78 aC, el 54 aC, el 34 aC, el 14 aC i el 22) finalment va quedar com a preferent la denominaci\xc3\xb3 basilica Aemilia. _NEWLINE_En aquesta fase la nau central fou allargada a expenses del p\xc3\xb2rtic posterior, el qual es va veure redu\xc3\xaft.  Probablement tenia dues naus m\xc3\xa9s, una a cada banda amb arquitraus de fusta i el terra estava pavimentat amb marbre travert\xc3\xad. La nau central havia de tenir les parets m\xc3\xa9s altes per poder fer finestres a la part de dalt, com era el costum, per il\xc2\xb7luminar l'interior amb llum natural._NEWLINE_Una part de les excavacions arqueol\xc3\xb2giques de la zona m\xc3\xa9s antiga a la banda oest, mostra com la planta de l'edifici no va variar substancialment en el curs de les reconstruccions (llevat de l'augment d'una nau al costat nord, per tal d'aprofitar m\xc3\xa9s l'espai). El costat sud era el m\xc3\xa9s important, ja que donava al f\xc3\xb2rum. Aqu\xc3\xad la fa\xc3\xa7ana estava composta de dos ordres superposats de setze arcades, les quals se sostenien amb pilars i semicolumnes, que creaven un p\xc3\xb2rtic anterior. Hi havia tres accessos a l'interior, que estava dividit en quatre naus i tenia una amplada aproximada de 70 x 29 metres._NEWLINE_La bas\xc3\xadlica Em\xc3\xadlia fou embellida el 78 aC, per un c\xc3\xb2nsol del mateix nom que el censor del segle precedent Marc Emili L\xc3\xa8pid, el qual li va afegir clipeus. Aquesta millora va estar present en el disseny d'una moneda encunyada el 61 aC, pel fill de l'anterior, tamb\xc3\xa9 hom\xc3\xb2nim._NEWLINE_Segons alguns estudiosos, en aquesta \xc3\xa8poca la Basilica Aemilia era un edifici separat de la bas\xc3\xadlica F\xc3\xbalvia, afegida cap al 164 aC pel censor Luci Emili Paul\xc2\xb7le Maced\xc3\xb2nic situat a la banda curta sud oriental de la pla\xc3\xa7a, d'on s'accediria al temple de Divus Iulius. Si aix\xc3\xad fos, l'ornamentaci\xc3\xb3 amb clipeus de la moneda es devia referir a aquest edifici.\n_START_SECTION_\nBasilica Paulli\n_START_PARAGRAPH_\nL'any 55 aC es va comen\xc3\xa7ar a construir una nova bas\xc3\xadlica en substituci\xc3\xb3 de la Basilica Fulvia, per ordre de Luci Emili Paul\xc2\xb7le (un altre fill del c\xc3\xb2nsol del 78 aC Marc Emili L\xc3\xa8pid i germ\xc3\xa0 del triumvir), per\xc3\xb2 finan\xc3\xa7ada per Juli C\xc3\xa8sar. Fou inaugurada pel seu fill l'any 34 aC, amb el nom de Basilica Paulli i seons Cicer\xc3\xb3 era el millor edifici de la ciutat._NEWLINE_Aquesta bas\xc3\xadlica reprenia l'estructura de la precedent bas\xc3\xadlica F\xc3\xbalvia, escur\xc3\xa7ada per\xc3\xb2 als dos extrems i amb una segona nau oberta al fons cap al p\xc3\xb2rtic posterior. Els costats curts estaven igualment oberts amb columnes, mentre la paret que donava al f\xc3\xb2rum, on havien estat les antigues tabernae, es va decorar amb semicolumnes._NEWLINE_Les columnes de la nau central tenien els capitells corintis i el fust de marbre afric\xc3\xa0, estaven coronades per un fris amb escenes de la hist\xc3\xb2ria m\xc3\xadtica de Roma i les de la segona filada tenien el fust de marbre cipollino (amb betes com les capes d'una ceba) i els capitells eren d'ordre j\xc3\xb2nic. Les naus laterals estaven cobertes amb volta de ciment.\n_START_SECTION_\nFase augustea\n_START_PARAGRAPH_\nEl nou edifici es va destruir en un incendi l'any 14 aC. Luci Emili Paul\xc2\xb7le, un altre membre de la fam\xc3\xadlia Em\xc3\xadlia volia reconstruir-la per\xc3\xb2 no tenia prou diners, llavors va apel\xc2\xb7lar a l'avi de la seva esposa, l'emperador August, el qual li va donar el que requeria. Es va refer com si fos una continuaci\xc3\xb3 de la Basilica Paulli, amb columnes interiors de marbre del tipus luculleum importat d'\xc3\x80sia menor. Les obres van finalitzar el 22 dC i Plini el Vell va escriure que era l'edifici m\xc3\xa9s bonic de la ciutat, superant l'anterior._NEWLINE_En aquesta ocasi\xc3\xb3 les tabernae novae argentariae es van reconstruir com una entitat completament a banda de la bas\xc3\xadlica, per\xc3\xb2 situades al seu davant.  Entre la filada de tavernae, m\xc3\xa9s llarga que l'anterior, es van integrar compartiments de pas cap a l'interior de la bas\xc3\xadlica i escales per accedir a la planta superior. El p\xc3\xb2rtic tamb\xc3\xa9 es va allargar i va ser dedicat a dos nebots de l'emperador, Gai Agripa i Luci Agripa. Tenia a la fa\xc3\xa7ana dos ordres d'arcades sobre pilars i semicolumnes d\xc3\xb2riques. A causa de la seva gran amplitud es va fer necessari refor\xc3\xa7ar l'estructura amb cadenes met\xc3\xa0l\xc2\xb7liques transversals que contrastaven les forces laterals de la coberta en forma de volta._NEWLINE_El pis superior de la bas\xc3\xadlica es va reconstruir \xc3\xadntegrament. A sobre de les columnes del primer ordre s'al\xc3\xa7ava un \xc3\xa0tic amb pilars decorats amb elements vegetals, m\xc3\xa9s grans en conson\xc3\xa0ncia amb les columnes de baix i units per gelosies horitzontals, per\xc3\xb2 m\xc3\xa9s prims als intercolumnis de dalt. Segons una de les hip\xc3\xb2tesi reconstructives, els pilars m\xc3\xa9s llargs anaven precedits per est\xc3\xa0tues de marbre groc antic i marbre blanc amb betes viol\xc3\xa0cies en les parts sortints en els elements horitzontals del primer pis. A sobre dels pilars es va fer servir arquitraus de travert\xc3\xad. La planta interm\xc3\xa8dia en les naus laterals sembla que tenia cambres separades, cadascuna correspondria a un intercolumni."